b'\n_START_ARTICLE_\nJosip Premrou\n_START_SECTION_\n\xc5\xbdivljenje\n_START_PARAGRAPH_\nJosip Premrou se je rodil 9. marca 1863 v Martinjaku pri Cerknici. Po kon\xc4\x8dani trgovski \xc5\xa1oli v Mariboru je od\xc5\xa1el na Reko, kjer je delal v ve\xc4\x8d podjetih, ki so trgovala z lesom, dokler ni leta 1890 z Josipom Ru\xc5\xbei\xc4\x8dko ustanovil lesno trgovino Premrou & Ru\xc5\xbei\xc4\x8dka. Po nekaj letih je sodelovanje prekinil in ustanovil samostojno podjetje pod imenom J. Premrou, trgovina in izvoz lesa s sede\xc5\xbeem na Reki in Su\xc5\xa1aku._NEWLINE_Leta 1896 je kupil parno \xc5\xbeago v Jasenku, kjer je za\xc4\x8del izkori\xc5\xa1\xc4\x8dati gozdove Gorskega kotarja, in \xc5\xa1e isto leto zgradil veliko parno \xc5\xbeago v Cigleniku v Slavoniji, ki je predelovala hrastove hlode iz gozdov barona Turkovi\xc4\x87a. Les je za\xc4\x8del izva\xc5\xbeati poleg Italije \xc5\xa1e v Zdru\xc5\xbeeno kraljestvo, na Nizozemsko, v Nem\xc4\x8dijo, Ju\xc5\xbeno Ameriko, \xc5\xa0panijo, ju\xc5\xbeno Francijo in severno Afriko. Posli so mu omogo\xc4\x8dili, da je na Reki ustanovil zavod Fondiario in Rije\xc4\x8dko Pu\xc4\x8dko banko, ki ji je predsedoval do leta 1922 ter druge socialne in gospodarske ustanove. Bil je tudi med ustanovitelji Re\xc5\xa1ke borze in dolga leta njen predsednik, ter delni\xc4\x8dar v \xc5\xa1tevilnih re\xc5\xa1kih podjetjih. Ugled in strokovnost sta bili podlagi njegove izvolitve za predsednika (kasneje podpredsednika) re\xc5\xa1ke Trgovske in industrijske zbornice ter imenovanje za cenzorja avstro-ogrske banke na Reki._NEWLINE_Svojo gospodarsko delavnost je prenesel tudi v sosednji Su\xc5\xa1ak, kjer je ustanovil delni\xc5\xa1ko dru\xc5\xbebo za elektri\xc4\x8dno razsvetljavo Su\xc5\xa1aka imenovano Elektro, ki je pod njegovim vodstvom dobro poslovala, dokler je ni 1935 prevzela Su\xc5\xa1a\xc4\x8dka ob\xc4\x8dina. Na njegovo pobudo sta se v Su\xc5\xa1aku ostanovila Privredno vije\xc4\x8de za Hrvatsko Primorje, 1923 pa Savez industrijaca i trgovaca \xc5\xa1umskim proizvodima, ki mu je bil dolga leta predsednik._NEWLINE_Premrou je bil preko 40 let svetnik Trgovske-industrijske komore v Senju, 1931 je postal \xc4\x8dastni podkonzul Nem\xc4\x8dije v Su\xc5\xa1aku. \xc4\x8ceprav se ni vme\xc5\xa1aval v politiko, je podpiral vsa slovanska dru\xc5\xa1tva in njihovo dobrodelno dejavnost. Kot predsednik Fonda za narodno prosvje\xc4\x87ivanje v Su\xc5\xa1aku je malo pred smrtjo dal zgraditi dom za siroma\xc5\xa1ne in zaostale otroke Su\xc5\xa1aka in okolice._NEWLINE_Umrl je 19. aprila 1937 v Gradcu. Ob njegovi smrti je bilo njegovo premo\xc5\xbeenje vredno \xc4\x8dez 20 milijonov dinarjev, ker ni napisal oporoke, si je njegova dru\xc5\xbeina sama razdelila njegovo premo\xc5\xbeenje, 250.000 dinarjev njegove zapu\xc5\xa1\xc4\x8dine je darovala tudi za dobrodelne namene, med drugim tudi 10.000 dinarjev za ljudsko \xc5\xa1olo v Martinjaku, Premrouovi rojstni vasi.'